קודם כל, מרגיע לזכור שמדינת ישראל מלאה באזרחים שלא שירתו בצבא. אפילו אם נתעלם לרגע מהציבור הערבי והחרדי ומהנשים הדתיות, עדיין נישאר עם מאות אלפים של בעלי פטורים. אין הבדל משמעותי בין פרופיל 21 לבין כל פטור אחר משירות צבאי: את כל ההטבות שהמדינה מחלקת תמורת שירות בצבא תקבלו (או לא תקבלו) בהתאם למספר החודשים ששירתם (או לא שירתם) בצבא או בשירות לאומי, בלי קשר לסיבת הפטור. למעשה, אם יש לכם פרופיל 21 תקבלו את ההטבות בכל שלב, ואילו אם יש לכם פטור אחר, למשל אי התאמה – תהיו זכאים להן רק אחרי שנה שלמה של שירות. יש רק הבדל אחד בין פרופיל 21 נפשי לבין פטורים אחרים: משרד הרישוי והיחידה לרישוי כלי ירייה יכולים לבחון מחדש רישיון נהיגה או נשק במקרים של סעיפי ליקוי חמורים, שמהווים סיכון (ראו למטה); עם זאת, רוב רובם של מקבלי פרופיל 21 נפשי מוגדרים ככשירים לקבלת רישיון נהיגה. גם לפטורים אחרים יש את החסרונות שלהם: פטור מחמת אי-התאמה, למשל, מונע קבלת קצבאות של ביטוח לאומי לפני גיל 20, וכדי להשיג פטור כזה צריך ברובם המכריע של המקרים לשבת לפחות כמה חודשים בכלא הצבאי.